Soppsnutebiller

Soppsnutebiller, Anthribinae
 Springsoppsnutebiller, Choraginae
 Urodontinae

Soppsnutebiller (Anthribidae) er en artsrik familie av biller som lever av sopp som vokser på død ved. De fleste av artene lever i tropene, bare ni arter er med sikkerhet funnet i Norge. De kan variere mye i utseende, men ett karakteristisk trekk er at mange arter har ganske lange antenner, noe som er uvanlig i snutebille-gruppen (Curculionoidea).

 Utseende 
Knøttsmå til store (0,5 – 38 mm) biller, de fleste middelsstore, kroppsformen vanligvis forholdsvis kort og bred. Det er ofte stor forskjell på kjønnene (kjønnsdimorfisme), hannene er slankere enn hunnene med lengre bein og antenner. Kroppen er gjerne brunlig, spraglete i mørke og lyse nyanser, noe som gir god kamuflasje. Hodet er som oftest trukket ut til en snute, som vanligvis er kort og bred (rektangulær sett ovenfra) men kan være så lang som resten av hodet og brystskjoldet til sammen. Hos noen arter mangler den forlengede snuten helt. Fasettøynene er små til middelsstore, ovale, utstående eller flate. Antennene er 9-11- leddete, ofte ganske lange, ikke knebøyde. Vanlig lengde er rundt halve kroppslengden, men det finnes noen arter der antennene er mye lengre enn resten av kroppen. De ytterste 2-3 leddene danner ofte en løs klubbe. Tinningene (hodet bak fasettøynene) er ganske lange og parallellsidige. Brystskjoldet (pronotum) er bredere enn langt, vanligvis bredest ved roten der det gjerne er så bredt som dekkvingene. Oversiden er matt og det finnes ofte knøler. Noen arter har en kraftig pigg på pronotums sidekant, eller fremskutte fremhjørner. Dekkvingene er brede, ofte med korte hår, parallellsidige eller ovale. Spissen er ofte lysfarget. Beina er middels lange til lange, særlig hannenes frambein er ofte forlenget. Føttene er fem-leddete, men det fjerde leddet er svært lite og knapt synlig (pseudotetramere føtter). Det tredje leddet er tolappet. Larvene er lyse, tykke og krumme, hodekapselen og beina er sterkt redusert.

 Levevis 
Både larvene og de voksne billene ernærer seg for det meste av sopp, særlig sopp som vokser på død ved. De kan finnes både i svært hard og ganske morken ved, også under barken på døde trær, gjerne på kvister og smågreiner. Noen få arter lever på levende planter. De aller fleste av familiens 3000 kjente arter lever i tropene, men de finnes i alle verdensdeler. I Norge er det kjent ni arter. Artene i gruppen Urodontinae lever på fruktene til levende planter, Bruchela rufipes på reseda (Reseda lutea). Noen få arter er rovdyr, og noen lever på lav og frø. Springsoppsnutebillen Araecerus coffeae lever på lagrede produkter som kaffe, kakao, nøtter o.l., og kan gjøre betydelig skade.
 Systematisk inndeling / norske arter 
Underfamilien Urodontinae ble tidligere gjerne regnet som en egen familie, Urodontidae.

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien Snutebiller, Curculionoidea Latreille, 1802
 Familien soppsnutebiller, Anthribidae Billberg, 1820
 Underfamilien soppsnutebiller, Anthribinae Billberg, 1820 – ca. 2650 arter
 Tropideres dorsalis (Thunberg, 1796)
 Allandrus undulatus (Panzer, 1795)
 Platyrhinus resinosus (Scopoli, 1763)
 Dissoleucas niveirostris (Fabricius, 1798)
 Platystomos albinus (Linnaeus, 1758) (=Anthribus albinus)
 Anthribus fasciatus Forster, 1771  – usikkert om denne finnes i Norge
 Anthribus scapularis Gebler, 1833
 Anthribus nebulosus Forster, 1771
 Underfamilien Apolectinae Lacordaire, 1865
 Underfamilien springsoppsnutebiller, Choraginae Kirby, 1819  – ca. 350 arter
 Araecerus coffeae (Fabricius, 1801)  – bare innendørs i Norge
 Choragus sheppardi Kirby, 1819 - norske eksemplarer ble inntil nylig regnet til Choragus horni Wolfrum, 1930 Olberg, Stefan, Laugsand, Arne E. og Solevåg, Per Kristian (2015) The genus Choragus Kirby, 1819 (Coleoptera, Anthribidae) in Norway. Norwegian Journal of Entomology 62: 129-132..
 Underfamilien Urodontinae  – ikke i Norge, én art er funnet i Skåne. 60 arter, de fleste i Afrika
 Slekten Bruchela Dejean, 1821  (=Urodon Schönherr, 1823), 16 arter i Europa
 Bruchela rufipes (Olivier, 1790)  – funnet i Skåne
 Bruchela suturalis (Fabricius, 1793) – nærmest funnet i Litauen.
 Slekten Cercomorphus Perris, 1864  – fire arter i Europa
 Underfamilien †Juranthribinae Legalov, 2011
 Underfamilien †Protoscelidinae Medvedev, 1968

 Referanser 

 Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

 Eksterne lenker 
Fra Schott, C.: Anthribidae d' Alsace: Allandrus undulatus:  .
Platystomos albinus: . Platyrhinus resinosus:  . Tropideres albirostris:  . Choragus sheppardi:  .  Xenocerus spp. (tropiske arter med svært lange antenner): . Bruchela rufipes: 



Kategori:Snutebiller
Kategori:Biller formelt beskrevet i 1820
Kategori:Dyr formelt beskrevet av Gustaf Johan Billberg